CELEX: 32011H0723(02)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar il-Programm Nazzjonali ta’ Riforma 2011 tal-Polonja u li tagħti opinjoni tal-Kunsill dwar il-Programm ta’ Konverġenza aġġornat tal-Polonja, 2011-2014

23.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/5
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar il-Programm Nazzjonali ta’ Riforma 2011 tal-Polonja u li tagħti opinjoni tal-Kunsill dwar il-Programm ta’ Konverġenza aġġornat tal-Polonja, 2011-2014
   2011/C 217/02
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b’mod partikolari l-Artikolu 9(3) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ linji ta’ politika ekonomika, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji ta’ politika ekonomika tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, il-Kunsill adotta deċiżjoni dwar Linji Gwida għal-linji ta’ politika dwar l-impjiegi tal-Istati Membri (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali tat-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni ta’ politika ex ante u integrata, imsejsa fuq l-istrateġija Ewropa 2020.
            
         
               (4)
            
            
               Fil-25 ta’ Marzu 2011, il-Kunsill Ewropew approva l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Huwa saħaq fuq il-ħtieġa li tingħata prijorità lir-restawr ta’ baġits tajbin u s-sostenibbiltà fiskali, it-tnaqqis tal-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma.
            
         
               (5)
            
            
               Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom għall-inklużjoni fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (6)
            
            
               Fis-27 ta’ April 2011, il-Polonja ressqet l-aġġornament tagħha tal-Programm ta’ Konverġenza 2011 li jkopri l-perjodu 2011-2014 u fid-29 ta’ April 2011 il-Programm Nazzjonali ta’ Riforma 2011 tagħha. Sabiex jitqiesu l-konnotazzjonijiet bejniethom, iż-żewġ programmi ġew ivvalutati fl-istess waqt.
            
         
               (7)
            
            
               Il-kriżi finanzjarja dinjija wasslet għal tnaqqis fir-ritmu ekonomiku tal-Polonja, bir-rata tat-tkabbir tal-PDG reali taqa' għal 1,6 % fl-2009, imma ma twassalx sa riċessjoni. Fl-2010, it-tkabbir fil-PDG reali rpilja għal 3,8 % minħabba li d-domanda esterna qawwija xprunat il-manifattura u dawwret iċ-ċiklu tal-inventarji, filwaqt li suq tax-xogħol reżiljenti appoġġa l-konsum privat. Ir-rata tal-qgħad telgħet għal 9,6 % fl-2010, minn 7,1 % fl-2008, minkejja ż-żieda fl-okkupazzjoni. Il-kriżi tefgħet piż kbir fuq il-finanzi pubbliċi. Id-defiċit tal-amministrazzjoni pubblika tela' minn 3,7 % tal-PDG fl-2008 għal 7,3 % fl-2009. Fl-2010, minkejja pakkett modest ta’ konsolidazzjoni u fil-kuntest ta’ tkabbir qawwi, laħaq is-7,9 % tal-PDG. Il-proporzjon dejn-PDG żdied minn 50,9 % fl-2009 għal 55,1 % (3) fl-2010, minkejja li għadu taħt is-60 % tal-livell limitu stabbilit mit-Trattat u l-limitu massimu ta’ dejn stabbilit mill-Kostituzzjoni Pollakka.
            
         
               (8)
            
            
               Abbażi tal-valutazzjoni tal-Programm ta’ Konverġenza aġġornat skont ir-Regolament tal-Kunsill (KE) Nru 1466/97, il-Kunsill jaħseb li x-xenarju makroekonomiku sottostanti għall-proġettazzjonijiet baġitarji huwa plawsibbli, filwaqt li huwa bbażat fuq suppożizzjonijiet ta’ tkabbir kemxejn favorevoli żżejjed għall-2012. Il-Programm ta’ Konverġenza huwa ppjanat li jniżżel id-defiċit taħt il-valur referenzarju ta’ 3 % tal-PDG sal-2012, l-iskadenza stipulata mill-Kunsill. L-isforz fiskali annwali medju tul il-perjodu 2010-2012 huwa kompletament bi qbil mal-1,25 % tal-PDG irrakkomandat mill-Kunsill skont il-proċedura ta’ żbilanċ eċċessiv (PŻE) fis-7 ta’ Lulju 2009. Mhuwiex maħsub li jintlaħaq l-objettiv ta’ terminu medju (OTM) matul il-perjodu tal-Programm ta’ Konverġenza. L-emenda fir-riforma tal-pensjonijiet, li jnaqqsu d-defiċit baġitarju strutturali b'0,7 % fl-2011 u b'0,5 % addizzjonali fl-2012 tal-PDG, ma ttejjibx sostanzjalment is-sitwazzjoni baġitarja sottostanti minħabba li titjib fil-pożizzjoni baġitarja inizjali ikun akkumpanjat minn żieda fit-tul fil-passiv. Ir-riskji għall-miri baġitarji ixaqilbu għan-negattiv. Partikolarment id-dħul mit-taxxi diretti jista' jirriżulta anqas minn dak proġettat minħabba s-suppożizzjonijiet ottimistiċi dwar l-elastiċitajiet fir-rigward tal-bażi tat-taxxa; il-proġettazzjonijiet tal-programm għall-kontribuzzjonijiet soċjali huma bbażati fuq xenarji favorevoli għall-okkupazzjoni u t-tkabbir fil-pagi; u d-dewmiet potenzjali fl-implimentazzjoni u l-bidliet fil-miżuri li jnaqqsu d-defiċit, ukoll lil hinn mill-kontroll dirett tal-gvern, jistgħu jwasslu għal nuqqas ta’ progress fil-perkors tal-konsolidazzjoni.
            
         
               (9)
            
            
               Il-gvern Pollakk impenja ruħu biex iniżżel id-defiċit ta’ amminsitrazzjoni pubblika taħt it-3 % tal-PDG sal-2012, kif irrakkomandat mill-Kunsill, u biex jiggarantixxi l-istabbiltà tal-finanzi pubbliċi fuq perijodu ta’ żmien fit-tul. Għal dan il-għan, fl-2011 daħal għal pjan biex jikkonsolida sostanzjalment il-finanzi pubbliċi, permezz ta' miżuri li jaffettwaw kemm id-dħul kif ukoll in-nefqa, inkluż tnaqqis sostanzjali fin-nefqa pubblika ta' investiment. L-abbozz tal-baġit tal-2012 ġie adottat mill-gvern fil-5 ta' Mejju 2011. Huwa mistenni li jikkontribwixxi għal tnaqqis sinifikanti akbar fid-defiċit. Xorta waħda jista' jeħtieġ li jiġu implimentati miżuri oħra apparti dawk ippreżentati fl-abbozz tal-Baġit tal-2012 biex tintlaħaq l-iskadenza tal-2012 għall-korrezzjoni tad-defiċit eċċessiv. Madankollu, aktar tnaqqis fl-infiq li jsaħħaħ l-iżvilupp ekonomiku jirriskja li jinċidi negattivament l-iżvilupp ekonomiku potenzjali fil-futur.
            
         
               (10)
            
            
               Il-Polonja saħħet il-qafas fiskali tul is-snin. Madankollu, sabiex tiġi żgurata s-sostenibbiltà tal-finanzi pubbliċi fit-terminu medju-twil ir-regoli fiskali eżistenti u l-proċeduri ta' programmazzjoni fuq perijodu ta’ żmien medju ma jidhrux li jipprovdu għal trasparenza suffiċjenti għall-proċess baġitarju, inċentivi għall-koordinazzjoni bejn saffi varji tal-gvern u l-flessibbiltà biex jiġu indirizzati xokkijiet u żbilanċi makroekonomiċi. Ir-regoli fiskali għandhom jissejsu wkoll fuq aggregati baġitarji wiesa' biżżejjed u għandhom ikunu totalment konsistenti mas-Sistema Ewropea ta’ Kontabbiltà Nazzjonali u Reġjonali (ESA95). Skont l-aħħar valutazzjoni tal-Kummissjoni, ir-riskji fir-rigward tas-sostennibbiltà fuq perjodu ta’ żmien fit-tul tal-finanzi pubbliċi jidhru medji.
            
         
               (11)
            
            
               Minkejja li l-gvern abolixxa l-pensjonijiet bikrin speċjali għall-maġġoranza tal-benefiċjarji, għadhom fis-seħħ arranġamenti speċjali ta’ rtirar bikri għall-membri tas-servizzi bl-uniformi u l-ħaddiema tal-minjieri, u l-età statutorja tal-pensjoni għan-nisa għadha iżgħar minn dik għall-irġiel. Għalhekk l-età effettiva tal-irtirar għadha baxxa. Barra minn hekk, il-fond ta’ sigurtà soċjali għall-bdiewa (KRUS) li huwa sussidjat bil-qawwi, ftit jagħti inċentiv lill-bdiewa biex jaqilbu għal setturi aktar produttivi, b’dan milqut ukoll mill-isfidi ta’ edukazzjoni, infrastruttura u mobbiltà, bil-konsegwenza li jiddewwem ir-ristrutturar ekonomiku u jixxekkel it-tkabbir fil-produttività.
            
         
               (12)
            
            
               Is-sistema tal-edukazzjoni u t-taħriġ mhijiex imfassla biżżejjed biex taqdi l-bżonnijiet tas-suq tax-xogħol. Minkejja żieda qawwija fl-ilħiq tal-edukazzjoni terzjarja, l-impjegabbiltà hija affettwata minn diskrepanza bejn il-ħiliet u l-impjiegi. Is-sistema edukattiva ogħla mhijiex marbuta adegwatement mal-ambjent tan-negozju u l-impjiegi. Il-proporzjon tal-popolazzjoni adulta (speċjalment ħaddiema akbar jew b'ħiliet baxxi) li tipparteċipa fl-edukazzjoni u t-taħriġ vokazzjonali jibqa' baxx ħafna.
            
         
               (13)
            
            
               Minkejja xi żieda reċenti, fil-Polonja l-infiq pubbliku fuq ir-riċerka u l-iżvilupp (R&Ż) huwa baxx, u wkoll l-infiq privat fuq ir-R&Ż huwa fost l-anqas fl-UE u dan kompla jonqos fl-aħħar snin. Dan x'aktarx jispiċċa f'ostaklu kbir għat-tkabbir ekonomiku fuq perijodu ta’ żmien medju u fuq perijodu ta’ żmien twil. Is-sistema tar-R&Ż mhijiex integrata kompletament minħabba d-dgħufija tar-rabta bejn l-universitajiet, l-istituti tar-riċerka u l-industrija.
            
         
               (14)
            
            
               Il-parteċipazzjoni baxxa tan-nisa fis-suq tax-xogħol hija parzjalment dovuta għad-disponibbiltà insuffiċjenti ta’ faċilitajiet ta’ indukrar tat-tfal jew persuni dipendenti. L-għadd ta’ tfal taħt it-tliet snin li għandhom arranġamenti formali ta’ indukrar fil-Polonja huwa ħafna anqas mill-medja tal-UE. Ir-rata ta’ reġistrazzjoni ta' tfal akbar, minkejja li żdiedet tul l-aħħar snin, bl-istess mod baqgħet baxxa. F'bosta każijiet ġenituri żgħażagħ jistgħu jipparteċipaw fis-suq tax-xogħol biss jekk l-indukrar tat-tfal isir mill-qraba tagħhom. Barra minn hekk, in-nuqqas ta’ disponibbiltà ta’ servizzi ta' indukrar tnaqqas il-potenzjal tal-forza tax-xogħol għan-nisa akbar partikolarment billi dawn iħallu l-impjieg tagħhom jew jirtiraw qabel biex jieħdu ħsieb ulied uliedhom jew persuni dipendenti oħra.
            
         
               (15)
            
            
               L-infrastruttura tan-netwerk sottożviluppata hija ostaklu għan-negozju u l-investiment barrani u l-infrastruttura sottożviluppata tat-trasport tamplifika l-ispariġġi reġjonali. L-infrastruttura enerġetika qed tiqdiem b'rata mgħaġġla u laħqet il-limiti tal-kapaċità tagħha. Barra minn hekk teħtieġ bidliet konsiderevoli biex jiġu indirizzati r-rekwiżiti neċessarji marbuta mal-politiki tal-mitigazzjoni tat-tibdil klimatiku. Minkejja li s-sistema ferrovjarja tal-Polonja hija t-tielet l-akbar waħda fl-Ewropa, ma tistax tappoġġa kif xieraq l-espansjoni tal-attività ekonomika minħabba infrastruttura u vejikoli skaduti.
            
         
               (16)
            
            
               Il-kwalità tal-ambjent tan-negozju u l-effiċjenza tal-amministrazzjoni pubblika huma baxxi fil-Polonja. F'paragun bejn il-pajjiżi, il-Polonja għandha problemi partikolari fl-oqsma tal-ġbir tat-taxxi, il-ftuħ u l-għeluq ta’ negozji, l-infurzar tal-kuntratti u r-reġistrazzjoni tal-proprjetà. Il-kumpaniji huma mfixkla bi proċeduri twal ta’ ħruġ tal-liċenzji u permessi. Fir-rigward tal-azzjonijiet legali, bħall-infurzar tal-kuntratti u l-ksib ta’ permessi tal-bini, l-ammont ta’ proċeduri involuti huwa pjuttost kbir u l-proċess kollu twil wisq.
            
         
               (17)
            
            
               Il-Polonja għamlet għadd ta’ impenji fil-Patt Euro Plus. Mil-lat fiskali, il-Polonja timpenja ruħha li, dwar id-dejn eżistenti u r-regola temporanja tan-nefqa, tintroduċi regolamenti ġodda biex jiġu llimitati l-proporzjonijiet tad-defiċit tal-gvernijiet lokali u li tintroduċi regola permanenti tan-nefqa. Biex issaħħaħ l-istabbiltà finanzjarja, jittieħdu miżuri li jimmiraw għal regolazzjoni u superviżjoni aktar effiċjenti tas-settur bankarju. Il-miżuri dwar l-okkupazzjoni jiffokaw fuq il-parteċipazzjoni tan-nisa fis-suq tax-xogħol kif ukoll tal-ħaddiema mdaħħla fiż-żmien u jsiru riformi biex jissaħħew ir-rabtiet bejn in-negozju u l-edukazzjoni. Il-miżuri ta’ kompetittività jiffokaw fuq l-edukazzjoni u s-settur tax-xjenza, it-trasport u l-iżvilupp tal-infrastruttura tal-faxxa l-wiesgħa (broadband) u jittieħdu miżuri biex jittejjeb l-ambjent tan-negozju. Dawn l-impenji jirriferu għal erba' oqsma tal-Patt u jirriflettu sew l-aġenda ppreżentata fil-Programm ta’ Konverġenza u fil-Programm Nazzjonali ta’ Riforma. Bosta sfidi importanti ta’ politika baqgħu ma ġewx indirizzati (eż. ir-rata baxxa ta’ parteċipazzjoni tal-ħaddiema akbar) jew ingħataw ftit li xejn attenzjoni (eż. t-titjib tal-amministrazzjoni tan-negozju). L-impenji tal-Patt Euro Plus ġew ivvalutati u meqjusa fir-rakkomandazzjonijiet.
            
         
               (18)
            
            
               Il-Kummissjoni vvalutat il-Programm ta’ Konverġenza u l-Programm Nazzjonali ta' Riforma, inkluż l-impenji fil-Patt Euro Plus. Mhux biss qieset ir-rilevanza tagħhom għall-politika sostenibbli fiskali u soċjoekonomika fil-Polonja imma wkoll lejn il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-UE billi jiġi pprovdut kontribut fil-livell tal-UE għad-deċiżjonijiet nazzjonali futuri. Hi tqis li l-programmi jagħmlu pjan ambizzjuż ta’ konsolidazzjoni tal-finanzi pubbliċi u tħeġġeġ lill-gvern biex jipproċedi bl-implimentazzjoni, u biex jieħu miżuri addizzjonali, fejn meħtieġ, biex inaqqas id-defiċit tal-amministrazzjoni pubblika taħt it-3 % tal-PDG sal-2012. Fuq is-sisien tal-kisbiet fl-aħħar għaxar snin, għandhom jittieħdu passi biex iżidu l-okkupazzjoni, prinċipalment bl-implimentazzjoni tar-riformi fis-sistemi tal-pensjonijiet u l-edukazzjoni, u billi jittejbu s-servizzi tal-indukrar tat-tfal u persuni dipendenti. Barra minn hekk, il-kompetittività mhux abbażi tal-prezzijiet għandha tiżdied aktar billi jittejjeb il-qafas tar-R&Ż u l-ambjent tan-negozju u billi jiġi promoss l-investiment fl-infrastruttura.
            
         
               (19)
            
            
               Fid-dawl ta’ din il-valutazzjoni, meta titqies ukoll ir-Rakkomandazzjoni tal-Kunsill tas-7 ta’ Lulju 2009 skont l-Artikolu 126(7) tat-Trattat dwar il-Funzjonament tal-Unjoni Ewropea, il-Kunsill eżamina l-aġġornament tal-2011 tal-Programm ta’ Konverġenza tal-Polonja u l-opinjoni tiegħu (4) hija riflessa partikolarment fir-rakkomandazzjonijiet (1) u (2) tagħha hawn taħt. B'kunsiderazzjoni tal-konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-Programm Nazzjonali ta’ Riforma tal-Polonja,
            
         B’DAN JIRRAKKOMANDA li l-Polonja tieħu azzjoni tul il-perjodu 2011-2012 sabiex:
   
               1.
            
            
               Timplimenta l-miżuri mħabbra fl-abbożż tal-Liġi tal-Baġit tal-2012 u tieħu miżuri addizzjonali ta’ natura permanenti biex jitnaqqas id-defiċit tal-amministrazzjoni pubblika taħt it-3 % tal-PDG fl-2012, konformement mar-rakkomandazzjoni tal-Kunsill taħt il-proċedura ta’ żbilanċ eċċessiv (PŻE). Filwaqt li tiżgura progress adegwat lejn l-objettiv fuq perijodu ta’ żmien medju, timminimizza t-tnaqqisiet fl-infiq li jsaħħaħ it-tkabbir ekonomiku fil-futur.
            
         
               2.
            
            
               Tgħaddi leġiżlazzjoni bil-ħsieb li tintroduċi regola permanenti tan-nefqa sal-2013. Din ir-regola għanda tissejjes fuq aggregati baġitarji wiesa' biżżejjed u għandha tkunu totalment konsistenti mas-sistema Ewropea ta’ kontabbiltà. Barra minn hekk, tieħu miżuri biex issaħħaħ il-mekkaniżmi ta’ koordinazzjoni fost il-livelli differenti tal-gvern fuq perijodu ta’ żmien medju u l-proċessi annwali baġitarji.
            
         
               3.
            
            
               Tgħolli kif ippjanat l-età statutorja tal-irtirar għas-servizzi bl-uniformi, tkompli tieħu passi biex iżżid l-età effettiva tal-irtirar, p.e. billi torbotha mal-istennija tal-għomor. Tistabbilixxi skeda ta’ żmien biex ittejjeb aktar ir-regoli dwar il-kontribuzzjonijiet tal-bdiewa għall-fond ta’ sigurtà soċjali (KRUS) biex jirriflettu aħjar l-introjti individwali.
            
         
               4.
            
            
               Timplimenta l-istrateġija proposta tat-tagħlim tul il-ħajja, ittejjeb l-apprentistati u taħriġ vokazzjonali speċifikat u programmi edukattivi għall-ħaddiema aktar imdaħħla fiż-żmien u ħaddiema b'ħiliet baxxi. Issaħħaħ ir-rabta bejn ix-xjenza u l-industrija billi timplimenta l-programm “Nibnu fuq l-Għarfien” (“Budujemy na Wiedzy”). Timplimenta l-programm ta’ riforma tal-edukazzjoni għolja “Sħubija għall-Għarfien” (“Partnerstwo dla Wiedzy”) sabiex tallinja aħjar tal-edukazzjoni disponibbli mal-ħtiġijiet tas-suq tax-xogħol.
            
         
               5.
            
            
               Iżżid il-parteċipazzjoni tan-nisa fis-suq tax-xogħol billi tieħu miżuri biex jiġi żgurat finanzjament stabbli għall-arranġamenti ta’ indukrar tat-tfal ta’ qabel l-iskola, biex jiżdiedu r-rati ta’ reġistrazzjoni tat-tfal taħt it-tliet snin.
            
         
               6.
            
            
               Tieħu miżuri biex ittejjeb l-inċentivi għall-investiment fil-kapaċità tal-ġenerazzjoni tal-enerġija bl-għan li jiġu promossi t-teknoloġiji b'emissjonijiet baxxi tal-karbonju, u biex jiġu żviluppati aktar l-interkonnessjonijiet transfruntieri tal-grilja tal-elettriku; tiżviluppa pjan multiannwali għall-investiment fl-infrastruttura ferrovjarja u timplimenta pjan kumplessiv għat-trasport ferrovjarju.
            
         
               7.
            
            
               Tieħu passi biex jiġu ssemplifikati l-proċeduri legali involuti fl-infurzar tal-kuntratti; tirrivedi l-leġiżlazzjoni tal-bini u t-tqassim taż-żoni, bl-għan li jiġu razjonalizzati l-proċeduri tal-appell u jitħaffu l-proċeduri amministrattivi.
            
         
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2011 permezz tad-Deċiżjoni tal-Kunsill 2011/308/UE tad-19 ta’ Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56).
   
      (3)  Din hija l-figura skont id-database AMECO tas-servizzi tal-Kummissjoni. Skont il-komunikazzjoni tat-30 ta' Mejju 2011 tal-Ministeru tal-Finanzi, il-proporzjon dejn-PDG fil-31 ta' Diċembru 2010 ammonta għal 54,9 %.
   
      (4)  Prevista fl-Artikolu 9(3) tar-Regolament (KE) Nru 1466/97.